Одбор за одбрану и унутрашње послове је на 11. седници Одбора, одржаној 18. марта 2025. године, посвећеној информисању чланова Одбора у вези са догађајима током протеста 15. марта 2025. године у Београду, на коме је наводно дошло до употребе „звучног топа“, на основу члана 49. Пословника Народне скупштине, усвојио следеће

З А К Љ У Ч К Е:

- Одбор за одбрану и унутрашње послове сматра да наводи о употреби „звучног топа“ током протеста 15. марта 2025. године у Београду нису тачни и да не постоје докази за такве наводе;

- Одбор апелује да се престане са ширењем дезинформација, којима се узнемирава јавност, изазива неред и шири паника;

- Одбор позива Тужилаштво и надлежне државне органе да у најкраћем року испитају догађаје током протеста 15 марта 2025. године у Београду на којима је дошло до ремећења реда и мира и утврде чињенице;

- Одбор позива надлежне државне органе да поступе у складу са чланом 343. Кривичног законика и да процесуирају сва лица која су у вези са протестом 15. марта 2025. године у Београду дезинформисала јавност и изазивала неред и панику.